VS001499
Datum: 1997-06-11T02:00:00.000+02:00
datum_sodbe_i_stopnje: 2003-09-03T00:00:00.000Z
podrocje: višina odškodnine za nepremoženjsko škodo
institut: telesne bolečine - strah - zmanjšanje življenjske aktivnosti
skupina: poškodbe rok in ramenskega obroča in njihove posledice
fischer: lahki primeri
odskodnina: 1.550.000,00 SIT
opombe: II Ips 266/2005. Reviziji tožeče stranke je bilo delno ugodeno glede valorizacije že izplačane odškodnine, v ostalem je bila njena revizija zavrnjena.
sodisce: Vrhovno sodišče

## Oškodovanec

**Spol:**

moški

**Starostna skupina:**

od 55 do 60 let

Škodni dogodek

Prometna nesreča.

Poškodba

Zlom baze prve dlančne kosti desne roke, obtolčenine desne rame in predela levega stegna, podpludba v predelu levega očesa ter odrgnine v predelu desnega palca.

Telesne bolečine

400.000,00 SIT Oškodovanec je stalne intenzivne bolečine trpel pol dneva. Sledile so občasne intenzivne ter stalne zmerne bolečine še teden dni. Občasne zmerne bolečine trpi še vedno in jih bo trpel tudi v prihodnje.

#### Ambulantno zdravljenje

4-krat ambulantna kontrola pri lečečem kirurgu, 3-krat kontrola v Kliničnem centru.

#### Rehabilitacija

32-krat je izvajal ambulantno fizioterapijo.

#### Nevšečnosti med zdravljenjem

10-krat izpostavljen ionizirajočemu sevanju ob rentgenskih diagnostikah, 35 dni imobiliziran palec z mavcem. Ves ta čas je bila gibljivost oškodovančevega desnega palca in zapestja popolnoma omejena in je desno roko uporabljal bistveno težje. Udarnine si je hladil z mrzlimi obkladki in po potrebi jemal protibolečinska sredstva.

Strah

50.000,00 SIT Sodišče primarnega strahu pri odmeri odškodnine ni upoštevalo, saj je bil ta strah izredno kratkotrajen in to tudi ni bil strah za življenje. Oškodovanec je ob nezgodi namreč prisebno reagiral z namenom, da bi drugega udeleženca prometne nesreče izsledili. Pri odmeri odškodnine za strah pa je sodišče upoštevalo, da je oškodovanec utrpel sekundarni strah za izid zdravljenja, saj se je zavedal, da bo lahko funkcija desne dlani za vedno okrnjena.

## Zmanjšanje življenjske aktivnosti

1.100.000,00 SIT Posledice nezgode so trajne ter so funkcionalne in anatomske. Funkcionalne posledice se kažejo kot omejena gibljivost v sklepu med prvo dlančnico in prvo zapestno kostjo, zaradi česar je opozicija palca bistveno slabša, prav tako osnovni prijem z desno dlanjo, pri čemer ga ovira tudi bolečina. Posledica v anatomskem smislu pa je s kostnim kalusom zaraščen zlom baze prve dlančne kosti z neprilegajočimi se sklepnimi površinami. Poškodba ga zelo ovira pri košnji in obrezovanju drevja, saj obdeluje 12 ha veliko kmetijo. Ne more več voziti kolesa. Pri vsakem delu že po približno pol ure potrebuje počitek, v roki mu tudi mravljinči. Ker je desničar, ga poškodba na desni roki zelo moti in je zaradi tega omejen v aktivnostih, ki bi jih opravljal sicer.

---

ZOR člen 200, 203